© Туитър Колаж, разпространяван в "Туитър" още през пролетта на 2017 година, в който се появява съмнението, че "Александър Николов" е "Спас Василев", но не получава достатъчно внимание.

18:00 - Какво съобщиха за разследването от ГДБОП и прокуратурата - за задържането на Василев по стар сигнал и че все още няма достатъчно доказателства за връзка с "Александър Николов" - четете тук.

Задържан е Спас Василев, за когото се предполага, че стои зад профила "Александър Николов", измамил десетки хора в социалната мрежа "Фейсбук" със самолетни билети, техника и други дребни услуги. Това потвърди за "Дневник" главният секретар на МВР Младен Маринов. В момента Василев е разпитван от полицаите.

Той е задържан за 24 часа. От полицията ще предадат документите на прокуратурата и се надяват тя да наложи прокурорско задържане от 72 часа и да иска постоянния му арест от съда, уточни Маринов.

До предположението, че Спас Василев стои зад "Александър Николов" са стигнали измамени от него хора в опитите си да установят истинската му самоличност.

Срещу Спас Василев е имало разследване през 2011 г. в районната прокуратура в Благоевград. То е било отново за измама със самолетни билети, каза вчера за "Дневник" Борислав Ковачки, говорител на районното обвинение в града. Досъдебното производство е било спряно като такова, водено срещу неизвестен извършител, научи "Дневник" от свои източници. В процеса Василев е давал обяснения пред полицията, в които е признал извършеното. Защо тогава прокурорът е спрял разследването може би ще установи проверка, ако такава бъде назначена и извършена от Върховната касационна прокуратура.

Делото е водено само срещу един човек, т.е. по него не е имало данни за престъпна група. Измамите са вършени чрез лични контакти. Разследващите са имали информация, че пострадали са били четирима бивши съученици на Василев и негова учителка, както и шестима души от София, но те не са разпитвани.

Подробности очаквайте по-късно на www.dnevnik.bg.